

Pakuotės lapelis: informacija vartotojui

			Strefen 16,2 mg/ml burnos gleivinės purškalas (tirpalas) 
flurbiprofenas
					
Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. 
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Strefen ir kam jis vartojamas
2.	Kas žinotina prieš vartojant Strefen 
3.	Kaip vartoti Strefen 
4.	Galimas šalutinis poveikis
5.	Kaip laikyti Strefen 
6.	Pakuotės turinys ir kita informacija


1.	Kas yra Strefen ir kam jis vartojamas

Veiklioji medžiaga yra flurbiprofenas. Flurbiprofenas priklauso vaistų, kurie vadinami nesteroidiniais vaistais nuo uždegimo (NVNU), grupei. Šie vaistai veiksmingi, kai organizmas pradeda reaguoti į skausmą, patinimą bei aukštą temperatūrą.

Strefen yra vartojamas skaudančios ryklės (gerklės) simptomų, tokių kaip gerklės skausmas, skausmingumas, sunkumas nuryti ir patinimas, trumpalaikiam malšinimui suaugusiesiems ir 12 metų bei vyresniems paaugliams. 


2.	Kas žinotina prieš vartojant Strefen 

Strefen vartoti draudžiama:
-	jeigu yra alergija flurbiprofenui, kitiems nesteroidiniams vaistams nuo uždegimo (NVNU), acetilsalicilo rugščiai arba bet kuriai pagalbinei šio vaisto medžiagai (jos išvardytos 6 skyriuje);
-	jeigu anksčiau buvo pasireiškę alerginės reakcijos, pvz., astma, švokštimas, niežėjimas, sloga, niežtintis bėrimas, patinimas pavartojus nesteroidinių vaistų nuo uždegimo (NVNU) ar acetilsalicilo rugšties;
-	jeigu yra arba buvo du ar daugiau skrandžio opos arba kraujavimo arba žarnų opos atvejų;
-	jeigu kada nors sirgote sunkiu kolitu (storosios žarnos uždegimu);
-	jeigu anksčiau po NVNU vartojimo pasireiškė kraujo krešėjimo sutrikimų arba kraujavimo sutrikimų;
-	per paskutiniuosius 3 nėštumo mėnesius;
-	jeigu Jums yra sunkių širdies, inkstų ar kepenų sutrikimų;
-	jaunesniems nei 12 metų vaikams.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Strefen:
-	jeigu jau vartojate bet kurį kitą nesteroidinį vaistą nuo uždegimo (NVNU) ar acetilsalicilo rūgštį;
-	jei Jums yra tonzilitas (tonzilių uždegimas) arba manote, kad sergate bakterijų sukelta gerklės infekcine liga (nes Jums gali prireikti antibiotikų);
-	sergate infekcija – žr. toliau esantį skyrių „Infekcijos“;
-	esate senyvo amžiaus (nes yra didesnė tikimybė,  kad Jums pasireikš šalutinis poveikis);
-	jeigu sergate arba sirgote astma arba Jums pasireiškia alerginės reakcijos;
-	jeigu patiriate odos reakcijų, vadinamų sistemine raudonąja vilklige ar mišria jungiamojo audinio liga;
-	sergate hipertenzija (aukštas kraujospūdis);
-	esate sirgę žarnyno ligomis (opinis kolitas, Krono (Crohn) liga);
-	jeigu turite širdies, inkstų ar kepenų funkcijos sutrikimų;
- 	jeigu patyrėte insultą;
-	esate nėščia pirmuosius 6 mėnesius arba maitinate krūtimi. 

Infekcijos
Nesteroidiniai vaistai nuo uždegimo (NVNU) gali slėpti infekcijų požymius, tokius kaip karščiavimas ir skausmas. Dėl to gali užtrukti tinkamas infekcijos gydymas, todėl gali padidėti komplikacijų rizika. Jeigu vartojate šį vaistą infekcijos metu ir infekcijos simptomai išlieka arba pasunkėja, nedelsdami kreipkitės į gydytoją arba vaistininką.

Specialūs įspėjimai
Tik pasireiškus pirmosioms odos reakcijoms (išbėrimas, lupimasis, pūslių atsiradimas) arba kitokiems alerginės reakcijos požymiams, nutraukite burnos gleivinės purškalo vartojimą ir nedelsiant kreipkitės į gydytoją.
· Informuokite savo gydytoją apie visus neįprastus pilvo simptomus (ypač kraujavimą).
· Jei nepasijutote geriau, Jums pasidarė blogiau ar atsirado naujų simptomų, pasakykite gydytojui.
· Tokie vaistai, kaip flurbiprofenas, gali būti susiję su nedideliu širdies priepuolio ar insulto rizikos padidėjimu. Bet koks pavojus yra labiau tikėtinas vartojant vaistą didesnėmis dozėmis arba ilgesnį laiką. Neviršykite rekomenduotos dozės ar gydymo laiko trukmės (žr. 3 skyrių).

Vaikams
Šio vaisto negalima vartoti jaunesniems nei 12 metų vaikams.

Kiti vaistai ir Strefen
Jeigu vartojate arba neseniai vartojote kitų vaistų, įskaitant įsigytus be recepto, arba dėl to nesate tikri, apie tai pasakykite gydytojui arba vaistininkui.
Labai svarbu pasakyti gydytojui, jeigu vartojate šių vaistų:
-	kitų nesteroidinių vaistų nuo uždegimo (NVNU), įskaitant ciklooksigenazės-2 selektyvius inhibitorius skausmui ar uždegimui malšinti, nes jie gali padidinti kraujavimo iš skrandžio ar žarnyno riziką;
-	varfarino, acetilsalicilo rūgšties ir kitų kraują skystinančių bei kraujo krešėjimą mažinančių  vaistų;
-	AKF inhibitorių, angiotenzino (II) antagonistų (kraujospūdį mažinančių vaistų);
-	šlapimą varančių tablečių (diuretikų, įskaitant kalį organizme sulaikančius vaistus);	
-	SSRI (selektyvių serotonino reabsorbcijos inhibitorių) depresijai gydyti;
-	širdį veikiančių glikozidų (širdies problemoms), tokius kaip digoksinas;
-	ciklosporino (organų atmetimo reakcijai slopinti po transplantacijos);
-	kortikosteroidų (uždegimo mažinimui);
-	ličio preparatų (nuotaikos sutrikimui);
-	metotreksato (psoriazei, artritui ir vėžiui gydyti);
-	mifepristono (vaistą nėštumo nutraukimui). NVNU negalima vartoti 8 - 12 dienų po mifepristono vartojimo, nes jie gali sumažinti mifepristono poveikį;
-	geriamųjų antidiabetinių vaistų;
-	probenecido, sulfinpirazono (podagros ir artrito gydymui);
-	chinolonų grupės antibiotikų (bakterinėms infekcijoms gydyti), tokius kaip ciprofloksacinas. levofloksacinas;
-        takrolimuzo (imunosupresanto, po organo transplantacijos);
-	zidovudino (vaisto, kuriuo gydoma ŽIV).

Strefen vartojimas su maistu, gėrimais ir alkoholiu
Venkite alkoholio vartojimo Strefen gydymo metu, kadangi jis padidina kraujavimo iš skrandžio arba žarnyno pavojų.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 
· Nevartokite šio vaisto paskutiniuosius tris nėštumo mėnesius. 
· Venkite vartoti šio vaisto pirmuosius šešis nėštumo mėnesius ir žindymo laikotarpiu, nebent gydytojas pataria kitaip.

Šis vaistas priklauso vaistų (NVNU) grupei, kurie gali sutrikdyti moterų vaisingumą. Nutraukus vaisto vartojimą, šis poveikis yra grįžtamas. 

Vairavimas ir mechanizmų valdymas
Šis vaistas neturėtų turėti poveikio gebėjimui vairuoti ir valdyti mechanizmus.
Tačiau svaigulys ir regos sutrikimai yra galimi šalutiniai poveikiai pavartojus nesteroidinių vaistų nuo uždegimo. Jeigu tokių pasireikštų, nevairuokite ir nevaldykite mechanizmų.

Strefen sudėtyje yra metilo parahidroksibenzoato (E218) ir propilo parahidroksibenzoato (E216), kurie gali sukelti alerginių reakcijų (gali būti uždelstos).
Šio vaisto dozėje yra mažiau kaip 1 mmol (23 mg) natrio, t. y. jis beveik neturi reikšmės.

Šio vaisto kvapiosios medžiagos sudėtyje yra citralio, d-limoneno, eugenolio ir linalolio.
Citralis, d-limonenas, eugenolis ir linalolis gali sukelti alerginių reakcijų.


3.	Kaip vartoti Strefen

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į  gydytoją arba vaistininką.

Rekomenduojama dozė
Suaugusieji ir 12 metų bei vyresni paaugliai:
Viena dozė (3 išpurškimai) į gerklę kas 3-6 valandas, kaip nurodyta. Ne daugiau kaip 5 dozių per 24 valandas.

Vienoje dozėje (3 išpurškimai) yra 8,75 mg flurbiprofeno

Šio vaisto negalima vartoti jaunesniems kaip 12 metų vaikams.

Vartoti tik ant burnos gleivinės
· Purkšti tik ant gerklės (burninės ryklės dalies).
· Per įpurškimą neįkvėpti.
· Nevartoti daugiau kaip 5 dozių (15 purškimų) per 24 valandas.

Strefen skirtas vartoti tik trumpą laiką.

Mažiausią veiksmingą dozę būtiną simptomams palengvinti reikia vartoti trumpiausią laiką. Jeigu turite infekciją, nedelsdami kreipkitės į gydytoją arba vaistininką, jeigu simptomai (pvz., karščiavimas ir skausmas) išlieka arba pasunkėja (žr. 2 skyrių). Pasireiškus burnos dirginimui, gydymas flurbiprofenu turi būti nutrauktas.
Nevartokite šio vaisto ilgiau kaip 3 paras, nebent gydytojas yra nurodęs kitaip.

Jei Jums nepagerėjo, jaučiate pablogėjimą arba atsiranda naujų simptomų, pasitarkite su gydytoju arba vaistininku.

Pompos aktyvavimas
Pirmą kartą naudojant pompą (arba ilgą laiką laikant ją nenaudotą), pirmiausia turite ją aktyvuoti.
Nukreipkite purkštuką nuo savęs ir padarykite mažiausiai keturis purškimus, kad įsitikintumėte, kad išpurškiama migla yra smulki ir vientisa. Pompa tada yra paruošta ir tinkama naudoti.
Jei priemonė tam tikru laikotarpiu nebuvo naudojama, nukreipkite puršktuką nuo savęs ir padarykite mažiausiai purškimą, kad įsitikintumėte, kad išpurškiama migla yra smulki ir vientisa.
Prieš vartodami, visada įsitikinkite, kad išpurškiama migla yra smulki ir vientisa.

Purškalo vartojimas
Nukreipkite purkštuką į gerklės galinę dalį.
	Teisingai	Neteisingai








Sklandžiu greitu judesiu tris kartus nuspauskite pompą, stengdamiesi visiškai nuspausti pompą kiekvieno purškimo metu, tuo pačiu atkeldami pirštą nuo pompos viršaus tarp kiekvieno purškimo.












Per įpurškimą neįkvėpti.

Ką daryti pavartojus per didelę Strefen dozę
Nedelsdami pasakykite gydytojui ar vaistininkui arba vykite į artimiausią ligoninę. Perdozavimo požymiai gali būti: pykinimas ar vėmimas, skrandžio skausmas ar rečiau viduriavimas. Taip pat galimi: ūžimas ausyse, galvos skausmai bei kraujavimas iš virškinimo trakto.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nutraukite šio vaisto vartojimą ir nedelsiant susisiekite su gydytoju, jeigu Jums pasireiškia:
· sunkios odos būklės, tokios kaip pūslinės reakcijos, įskaitant Stivenso-Džonsono (Stevens-Johnson) sindromą ir toksinę epidermio nekrolizę (retos medicininės būklės dėl sunkių nepageidaujamų reakcijų į vaistus ar infekcijas, kurių metu odos ir gleivinės reakcijos yra stiprios). Dažnis nežinomas (negali būti apskaičiuotas pagal turimus duomenis);
· veido, liežuvio ar gerklės patinimas, sukeliantis kvėpavimo pasunkėjimą, širdies ritmo padažnėjimas ir kraujospūdžio kritimas, galintys sukelti anafilaksinį šoką (tai gali atsitikti net pirmą kartą pavartojus vaisto). Dažnis: retas (pasireiškia rečiau kaip 1 iš 1000 žmonių);
· padidėjusio jautrumo ir odos reakcijos, tokios kaip odos ir gleivinės paraudimas, patinimas, lupimasis, pūslių susidarymas, pleiskanojimas ar opos. Dažnis: nedažnas (pasireiškia rečiau kaip 1 iš 100 žmonių);
· alerginės reakcijos, tokios kaip astma, netikėtas dusulys ar kvėpavimo pasunkėjimas, niežulys, sloga ar odos bėrimai. Dažnis: nedažnas (pasireiškia rečiau kaip 1 iš 100 žmonių).

Pasakykite gydytojui arba vaistininkui, jeigu pasireiškė šalutinis poveikis, įskaitant ir nenurodytą:

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· svaigulys, galvos skausmas
· gerklės dirginimas
· burnos išopėjimai ar burnos skausmai, nutirpimo pojūtis burnoje 
· gerklės skausmas
· diskomfortas ar neįprastas pojūtis burnoje (pvz. šiluma, deginimas ar dilgčiojimas)
· pykinimas ir viduriavimas
· peršėjimas ir niežulio pojūtis ant odos

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· mieguistumas
· burnos ar gerklės pūslės, nutirpimo pojūtis gerklėje
· skrandžio pūtimas, pilvo skausmas, dujų susikaupimas virškinimo trakte, vidurių užkietėjimas, nevirškinimas, vėmimas
· burnos džiūvimas
· deginimo pojūtis burnoje, pakitęs skonio pojūtis
· karščiavimas, skausmas
· mieguistumas ar sunkumas užmigti
· astmos pasunkėjimas, švokštimas, dusulys
· pojūčių sumažėjimas gerklėje

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· anemija, trombocitopenija (mažas trombocitų skaičius kraujyje, kuris gali sukelti kraujosruvas ir kraujavimą)
· pabrinkimas (edema), padidėjęs kraujospūdis, širdies nepakankamumas ar širdies priepuolis
· hepatitas (kepenų uždegimas)

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Strefen 

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės po „Tinka iki“ ir buteliuko po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Negalima šaldyti ar užšaldyti.
Vaisto nevartoti praėjus daugiau kaip 6 mėnesiams nuo pirmojo vartojimo.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Strefen sudėtis
-	Veiklioji medžiaga yra flurbiprofenas. Vienoje dozėje (3-uose išpurškimuose) yra 8,75 mg flurbiprofeno. 1 ml yra 16,2 mg flurbiprofeno.
-	Pagalbinės medžiagos yra betadeksas, dinatrio fosfatas dodekahidratas, citrinų rūgštis 
monohidratas, metilo parahidroksibenzoatas (E218), propilo parahidroksibenzoatas (E216), natrio
	hidroksidas, mėtų aromatinė medžiaga (sudėtyje yra aromatinės (-ių) medžiagos (-ų) aromatinio (-	ių) preparato (-ų), propilenglikolio (E1520) ir glicerolio triacetato (triacetino) (E1518)), vyšnių 	aromatinė medžiaga (sudėtyje yra aromatinės (-ių) medžiagos (-ų) aromatinio (-ių) preparato (-	ų), propilenglikolio (E1520), ir vandens), N,2,3-trimetil-2-izopropilbutanamidas, sacharino natrio 	druska, hidroksipropilbetadeksas ir išgrynintas vanduo.

Strefen išvaizda ir kiekis pakuotėje
Burnos gleivinės purškalas yra skaidrus, bespalvis ar šiek tiek gelsvas, vyšnių ir mėtų skonio tirpalas.

Strefen pakuotė yra baltas nepermatomas plastikinis tirpalo buteliukas su pompa ir apsauginiu polipropileno viršutiniu dangteliu.
Kiekviename buteliuke yra 15 ml tirpalo, atitinkančio maždaug 83 išpurškimus.

Registruotojas ir gamintojas

Registruotojas 
Reckitt Benckiser (Poland) S.A. 
Ul. Okunin 1
05-100 Nowy Dwor Mazowiecki
Lenkija

Gamintojas
RB NL Brands B.V.
WTC Schiphol Airport
Schiphol Boulevard 207
1118 BH Schiphol
Nyderlandai

Jeigu apie šį vaistą norite sužinoti daugiau, kreipkitės į vietinį registruotojo atstovą:

	UAB „Baltijos Bitė“
Vytauto pr. 27-203
LT-44352 Kaunas
Tel. +370 37 204896




Šis vaistas Europos ekonominės erdvės valstybėse narėse registruotas tokiais pavadinimais:

	Kroatija
	Strepfen za odrasle 8,75 mg po dozi, sprej za
usnu sluznicu, otopina

	Kipras
	Strepfen spray 8.75 mg

	Graikija
	Strepfen spray 8.75 mg

	Danija
	Strefen

	Suomija
	Strefen

	Islandija
	Strefen Körsbär & Mint 16,2 mg/ml munnholsúði, lausn 


	Norvegija
	Strefen 8,75 mg/dose (munnspray, oppløsning med peppermynte- og kirsebærsmak) 

	Švedija
	Strefen Körsbär & Mint 16,2 mg/ml munhålespray, lösning

	Latvija
	Strepsils Intensive 16,2 mg/ml aerosols izsmidzināšanai mutes dobumā, šķīdums

	Estija
	Strepsils Intensive

	Lietuva
	Strefen 16,2 mg/ml burnos gleivinės purškalas (tirpalas)

	Slovėnija
	Strepfen Direkt 16,2 mg/ml oralno pršilo




Šis pakuotės lapelis paskutinį kartą peržiūrėtas 2026-06-08.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto tinklalapyje https://vvkt.lrv.lt/lt/.

